เอกชนประกาศเลิกจัดสงกรานต์ข้าวสารคาดสูญเกิน500ล.
เอกชนยกเลิกจัดเทศกาลสงกรานต์ข้าวสารแล้วคาดเสียหายเกิน500ล้านบาท ด้านรถเมล์-รถไฟฟ้าเริ่มเปิดให้บริการตามปกติ
11 เม.ย. 2553

เอกชนยกเลิกจัดเทศกาลสงกรานต์ข้าวสารแล้วคาดเสียหายเกิน500ล้านบาท ด้านรถเมล์-รถไฟฟ้าเริ่มเปิดให้บริการตามปกติ
นายสุรัตน์ วงศ์ชาญศิลป์ นายกสมาคมผู้ประกอบการค้าถนนข้าวสาร เปิดเผยว่า ถนนข้าวสารคงต้องยกเลิกการจัดงานสงกรานต์แล้ว ทั้งงานเสวนาธรรม กลางถนนข้าวสาร วันที่ 12 เม.ย. รวมทั้งงานพิธีสงฆ์ งานรื่นเริงต่างๆ เนื่องจากไม่มั่นใจเรื่องความปลอดภัย หลังจากเกิดเหตุกลุ่มผู้ชุมนุมและทหารปะทะกันเมื่อวันที่ 10 เม.ย.ที่ผ่านมา และมีการเข้ามาในถนนข้าวสารบางส่วน จนส่งผลให้นักท่องเที่ยวต่างชาติที่อยู่ในถนนข้าวสารตื่นตกใจ เก็บกระเป๋าเดินทางออกไปจากย่านนี้จนหมด 
ขณะที่ร้านค้าในย่านข้าวสารก็ปิดลง ไม่เว้นแม้แต่เซเว่น อีเลฟเว่น อีกทั้งมีการพบระเบิดเอ็ม 79 ตกอยู่ กลางถนนข้าวสาร แต่ยังโชคดีที่เป็นระเบิดด้าน โดยคาดว่า จากเหตุการณ์รุนแรงจนถึงขั้นที่ถนนข้าวสารต้องยกเลิกจัดงานครั้งนี้ จะมีมูลค่าความเสียหายไม่ต่ำกว่า 500 ล้านบาท
“เรา คงจะประเมินสถานการณ์เป็นรายวัน ถ้าเหตุการณ์สงบก็อาจจะกลับมาจัดสงกรานต์อีกครั้ง แต่ดูแล้วเหตุการณ์คงไม่จบง่ายๆ นี่เป็นครั้งแรกที่ถนนข้าวสารเงียบเหมือนป่าช้า ร้านค้าทุกร้านปิดหมด นักท่องเที่ยวต่างชาติหายไปหมด ไม่หลงเหลืออยู่เลย ทั้งถนนข้าวสาร และถนนใกล้เคียง ซึ่งความเสียหายที่เกิดขึ้นจากการยกเลิกจัดงานครั้งนี้ มากกว่า รายได้ 300 ล้านบาท ที่ทางถนนข้าวสารคาดว่าจะได้รับจากงานนี้ด้วยซ้ำ เพราะเหตุการณ์ที่เกิดขึ้นกระทบกับภาพลักษณ์ของถนนข้าวสารอย่างมาก ซึ่งคงไม่สามารถเรียกนักท่องเที่ยวให้กลับมาได้ง่ายๆ ก็อยากฝากให้ทั้งฝ่ายรัฐบาล และกลุ่มผู้ชุมนุมว่า คงใช้ความรุนแรงแก้ปัญหากันไม่ได้แล้ว เพราะถ้ายิ่งรุนแรง ก็กลัวว่าเหตุการณ์จะยิ่งบานปลาย มีทางเดียวเท่านั้นคือต้องพูดคุยกันอย่างสันติวิธี” นายกสมาคมผู้ประกอบการค้าถนนข้าวสาร กล่าว
ขณะที่ภาพรวมการขนส่งสาธารณะในวันนี้ รถไฟฟ้าบีทีเอสได้ประกาศเปิดให้บริการเดินรถตามปกติในเวลา 10.00น. ขณะที่รถไฟฟ้าใต้ดินยังคงให้บริการตามปกติ แต่จะไม่จอดบริเวณสถานีสีลม ด้านขสมก.เปิดให้บริการวิ่งรถปกติใน 62 เส้นทาง